作者：陈著
词牌/韵律：贺新郎

paragraphs: 北马飞江过。
画图中、花城柳郭，万摧千挫。
羌管直惊猿鹤梦，愁得千山翠锁。
有多少、风餐雨卧。
回首西湖空溅泪，醉沈沈、轻掷金瓯破。
平地浪，如何亸。
君家志气从来大。
舞蓝袍、牵丝幕外，肯饶他个。
谁料腥埃妨阔步，孤瘦依然故我。
待天有情时须可。
且占雪溪清绝处，看精神、全是梅花做。
嫌暖饱，耐寒饿。